དབང་མོ་དང་དོན་གྲུབ་རྒྱལ་གཉིས་ནི་སྡེ་བ་གཅིག་གི་མི་ཡིན་ལ།ཆུང་དུས་ནས་རྩེད་ར་གཅིག་ཏུ་ནར་སོན་པ་དང་མཉམ་དུ་སློབ་གྲྭ་སོང་སྟེ་ཤེས་བྱའི་བདུད་རྩི་ལ་རོལ་འདོད་ནའང་།རྒྱུ་རྐྱེན་དུ་མ་ཞིག་གིས་དབང་མོ་མཐོ་འབྲིང་གི་སྐབས་སུ་སློབ་བྱོལ་བྱས་ཏེ་ནོར་ལུག་གི་རྗེས་རྙེག་དགོས་བྱུང་།དོན་གྲུབ་ལ་མཚོན་ན།ཁྱིམ་ཚང་ཆ་རྐྱེན་བཟང་ཞིང་རང་ཉིད་ཀྱི་རྒྱུགས་འབྲས་ཀྱང་ཤིན་ཏུ་ལེགས་པས་ནུབ་བྱང་མི་རིགས་སློབ་གླིང་དུ་རྒྱུགས་འཕྲོད་སོང་།གྲོང་མཁར་གྱི་ཟང་ཟིང་གི་འཚོ་བ་དང་བུད་མེད་མཛེས་མའི་བསླུ་བྲིད་ཀྱི་དབང་གིས།འཇིག་རྟེན་འཁོར་བའི་གྲོང་ཁྱེར་འདི་ནས་རང་བློ་འབབ་པའི་དགའ་རོགས་ཤིག་འཚོལ་དགོས་འདོད་དེ།ཕ་ཡུལ་སི་ཁྲོན་ཡིན་པའི་བུ་མོ་ཞིག་བཙལ་ཏེ་ཁྱིམ་གཅིག་ལ་སྨོན་ལམ་བཏབས།སློབ་མཐར་ཕྱིན་ལ་ཉེ་བའི་ལོ་སར་གྱི་སྐབས་སུ།དོན་གྲུབ་ཀྱིས་གནས་ཚུལ་དེ་ཨ་ཕར་ཞུས་པ་ན།ཨ་ཕས་གཉེན་གྱི་ཁ་ཐག་རིང་སོང་སྙམ་སྟེ་མྱུར་དུ་ཁོ་ཚང་གི་གཉེན་ཉེ་ཚང་མ་བསྡུས་ཏེ་རང་སྡེ་བུ་མོ་དབང་མོ་མནའ་མར་བཙལ་བ་དང་།བར་བ་མངགས་ཏེ་གཉེན་རྟགས་བརྒྱབ་པ་དང་ལོ་དེའི་རྒྱ་ལོའི་ནང་བཙན་ཐབས་ཀྱིས་གཉེན་སྟོན་བྱས།དོན་གྲུབ་ལ་མཚོན་ན།ཐེངས་འདིའི་གཉེན་སྟོན་ལ་གཏན་ནས་མི་འཐད་པར་འདི་ལྟ་བུའི་གཉེན་སྒྲིག་ཆོ་ག་བསྒྲུབས་པ་ལ་བཅའ་ཁྲིམས་ཀྱི་སྲུང་སྐྱོབ་ཐོབ་བམ།